text: 99-årig racerkører: Jeg tror det bliver vildt
  19 august 2015 kl. 12.07
  99-årige Karl Christensen glæder sig. Onsdag aften skal han køre i racerbil på Jyllandsringen. Og helst i en af dem, der går fra 0-100 på seks sekunder.
  Karl Christensen blev noget overrasket, da han åbnede en gave fra sin familie. Gaven var en tur i racerbil på Jyllandsringen. Med en rigtig racerkører bag rettet.
  - Jeg glæder mig rigtig meget, siger Karl Christensen til TV SYD om sit forestående eventyr. - Det bliver jo noget af et afbræk i hverdagen.
  Og selvom Karl Christensen er sikker på at racerturen bliver en vild oplevelse, så skal der nok en del til at toppe det eventyr han tog på for knap 10 år siden. Karl Christensen valgte at fejre sin 90 års fødselsdag ved at hoppe ud i faldskærm over Bornholm. Næste år bliver han 100 år. Og det skal selvfølgelig fejres - med endnu et faldskærmsudspring.
  I mellemtiden er der dog lige en racertur, der skal køres først.
  Læs om dengang Karl Christensen hoppede i faldskærm:
  90-årig faldskærmsudspringer
  
  